A ninna nanna a cantare

A ninna nanna a cantare,
a cantare a Flori mia,
cand’Olaccio e Issiria
dên esser duas zittades,
cando in sos caldos istades
su nie dêt falare altu,
cando dogn’elva in su saltu
in trigu si dêt boltare
e dên benner a messare
sas fadas cun falches de oro,
tando dae custu coro
s’affettu sind’hat andare
s’affettu chi ti tenia.
A ninna nanna a cantare
a ninna nanna, anninnia.

E a ti narrer sa mia disfortuna,
sas dies chi cun tue hapo passadas
m’istiddian a su coro a una a una
dolorosas pius de istoccadas.

Chirco a sa vena mia atteru isperu,
atteru cantu, ma vanu est su chircare.
Sa mente si pesat, provat a bolare
ma ruet in s’antigu disisperu
che una culumba a s’ala male ferta.
Atturdidu est su meu pensamentu
e a dogni tempesta, a dogni entu
de mala sorte, s’anima est aperta.

Tue, atonzu, a sas giannas de sos montes
torras cun bentos e nues umbrosas;
torran sas abbas tristas e ludosas
a currer altas sutta ’e sos pontes.
Sos buscos s’ingroghin tottu ei s’altura
est nuda de bestiamene e de zente.
Sa terra niedda su pettus potente
aberit pro haer attera cultura.
E passan sos boigheddos sardignolos
in sa terr’aspra cun s’aradu antigu,
omines serios semenan su trigu
in baddes tristas e in montes solos.
E partin sos pastores. Sa montagna
in s’ierru est nemiga a sos pastores:
a sos pianos si nd’andan cun ardores
e isperos d’achistu in terra istragna.
Los accumpagnan canes e teraccos
e caddos carrigos. Trubana masones
a boghes mannas in sos istradones
giuttende a pala sos pesantes saccos.
Cun su coro saludan custu logu
nativu e caru, saludan sas bonas
massagias bellas chi restan padronas
de sas domos filende accant’a fogu.
Ma magiu dêt torrare, magiu mannu
pienu ’e sole, de olos e de nidos;
dên esser sos logos nostros fioridos
comente custuman issos dogni annu.
Dên torrare a sa serra sos pastores
a ponner cuiles bellos e umbrosos.
Tottu sos coros dên esser isposos
in novellos isperos e amores.

Sun como corcados
e dromidos, biados
sos bonos fizos nostros. Ma in foras
pioet a mannas iras
e tronat puru a oras;
e deo penso intantu
chi tue in campusantu
ses sola e forzis times custos sonos
de tronos ei cust’abba.
Sos dulches chistionos
chi faghiamos impare
certu deves bramare
ei sa nostra coghina illuminada
tottu paghe e calore.
Attristada tottu est como
sa coghina ei sa domo
chi tue illuminaias amorosa.
Che una grutta antiga
est como iscuriosa
sa coghina istimada.
Bi colo de passada
ma non mi sezzo pius a facca a fogu
comente custumaia:
troppu tristu est su logu
senza sa tua cumpagnia.